Parts: OECD soovitust madalapalgaliste makse langetada ei tohi ignoreerida (4)
IRLi peaministrikandidaat Juhan Parts ütles täna OECD poolt avaldatud Eesti majandusülevaadet kommenteerides, et madalat palka saavate inimeste makse tuleb langetada, sest see parandab inimeste toimetulekut ja elavdab Eesti majandust.
„OECD juhib mitmendat korda tähelepanu sellele, et madalat palka saavate inimeste maksukoormus on Eestis kõrge ning selle langetamine tõstaks Eestis tööhõivet. Sama soovituse on Eestile viimastel aastatel esitanud ka IMF ja Euroopa Komisjon,“ märkis Parts.
„IRLi maksureform on koos maksuasjatundjatega viimistletud seaduseelnõuks ja esitatud Riigikogule. See on rakendatav ja tegelikku mõju omav lahendus ühele tänase Eesti teravaimale probleemile. Reformierakonna ja sotsiaaldemokraatide valitsuse kava tõsta üldist maksuvaba miinimumi 10 euro võrra aastas ei anna reaalses elus tuntavat efekti," rääkis Parts, kes kutsus ka teisi erakondi, kes seni on suhtunud skeptiliselt IRLi ideesse vähendada madalapalgaliste maksukoormust, oma seisukohti korrigeerima.
„Madalapalgaliste maksureform lähtub põhimõttest, et ka maksude kaudu tuleb eeskätt soosida inimeste isehakkamasaamist. Ei ole otstarbekas maksustada ühelt poolt tulumaksuga ja teiselt poolt anda sotsiaaltoetusi inimestele, keda võiks aidata maksusoodustuste abil,“ lõpetas Parts.
IRL esitles madalapalgaliste maksureformi kava avalikkusele 2014. aasta augustis ning saatis septembris eelnõu arvamuste ja ettepanekute esitamiseks erinevatele organisatsioonidele ja huvirühmadele. Selle aasta alguses andis IRL eelnõu riigikogu menetlusse.